感秋呈宏父兼呈周楚望三首  其三
作者：張耒
朝代：宋

paragraphs: 浮雲無停陰，急雨來清秋。
颯颯水上風，吹我千里舟。
二年客淮楚，乞米充饑喉。
空堂堆詩書，冷落妻子羞。
操舟將何之，漫浪爲西遊。
豈不厭奔走，貧賤無良謀。
人生天地間，如萍水中浮。
安得必所往，南北但隨流。
達者知其然，委己任去留。
止若寄渚雁，行如浮海桴。
萬物本無事，百年漫多憂。
冥懷付造物，俯仰予何求。